पुलिस बोली- शराब पीती थीं, मेनोपॉज के चलते नदी में गिरी, प्राइवेट बात बताने पर सवाल
ब्रिटेन के लंकाशायर में डॉगी को टहलाने गई महिला गुम हो गई। डॉगी लौट आया, मगर महिला का अभी तक पता नहीं चल पाया है।
ब्रिटेन के लंकाशायर में डॉगी को टहलाने गई महिला गुम हो गई। डॉगी लौट आया, मगर महिला का अभी तक पता नहीं चल पाया है। मामले में छानबीन कर रही पुलिस के एक बयान पर बहस छिड़ गई है।
पुलिस का कहना है कि गुमशुदा निकोला बुली अल्कोहल की आदी थीं और मेनोपॉज में होने वाली दिक्कतों से जूझ रही थीं। इसी के चलते वह नदी में गिर गई होंगी। पुलिस के इस बयान को असंवेदनशील माना जा रहा है।
किसी महिला की निजी समस्या को सार्वजनिक करने को लेकर ब्रिटिश पुलिस पर सवाल खड़े किए जा रहे हैं। महिलाओं के प्रति पुलिस के इस रवैये पर सवाल खड़े किए जा रहे हैं।
खबर से जुड़े इस पोल में अपनी राय बताते चलें
कहानी को शुरू से जानते हैं
असल में, कुत्ता टहलाने निकली दो बेटियों की मां निकोला बुली को गुम हुए तीन सप्ताह से ज्यादा हो चुके हैं। ब्रिटेन के लंकाशायर में रहने वाली बुली के पति पॉल बेहद परेशान हैं। वे करीब-करीब सभी तरह के प्लेटफॉर्म से यह कहते-कहते थक चुके हैं कि मेरी दो छोटी बेटियां हैं, जो अपनी मां को बहुत याद कर रही हैं। उन्हें अपनी मां की जरूरत है। अगर किसी के पास कोई जानकारी है तो निकोला को खोजने में मदद कर सकती है, तो मैं उनसे अपील करता हूं कि वो पुलिस से संपर्क करें।
कुत्ते को टहलाने गई लेकिन फिर लौटी नहीं 
45 साल की निकोला 27 जनवरी, 2023 को अपनी दो बेटियों को स्कूल छोड़ने के बाद पास ही में कुत्ता टहलाने के लिए वाइर (Wyre) नदी किनारे तक गई थीं। इसके बाद उनका कोई अता-पता नहीं चला। हालांकि, कुत्ता मिल गया। अब एक डेड बॉडी भी मिली है लेकिन वह निकोला बुली की ही है यह साफ नहीं हो पाया है।
पुलिस की थ्योरी पर मच गया बवाल
निकोला के मामले में पुलिस यह मानकर जांच कर रही थी कि उसके साथ कोई दुःखद हादसा हुआ होगा। पुलिस ने यह बयान तक दे दिया कि वह अल्कोहल पीने और मेनोपॉज की शिकार थी। वो नदी में गिर गई होंगी। लेकिन पुलिस इस हाइपोथिसिस का कोई सबूत नहीं दे सकी। मेनोपॉज उस स्थिति को कहते हैं जिसमें महिला का पीरियड आना बंद हो जाता है और उसके बाद वह डिप्रेशन में चली जाती है।
पुलिस जांच को लीड कर रही सुपरिटेंडेंट सैली रिले के मुताबिक, इस मामले में कोई तीसरा पक्ष नहीं है। मामले में कोई आपराधिक एंगल नहीं है। लेकिन निकोला के परिवार का सवाल है कि अगर निकोला नदी में गिर गईं, तो नदी किनारे इसके कोई निशान क्यों नहीं मिले। न पैरों के निशान और न ही नदी में फिसलने के निशान।
किडनैपिंग की आशंकाएं हुईं तेज 
निकोला के पेरेंट्स को संदेह है कि किसी ने निकोला को अगवा कर लिया है। निकोला के पिता अर्नेस्ट, 73 साल के हैं। वो कहते हैं कि इसका कोई सबूत नहीं है कि उनकी बेटी नदी में गिरी। वहीं, निकोला की बहन लुईस कनिंघम भी ऐसा ही मानती हैं।
स्पेशलिस्ट ग्रुप इंटरनेशनल के चीफ एग्जीक्यूटिव फॉरेंसिक एक्सपर्ट पीटर फॉल्डिंग ने बताया कि उनकी टीम सोनार तकनीक के इस्तेमाल से नदी की तली में पड़ी हर छोटी चीज और पत्थर को देख सकती है। पीटर ने कहा कि इस खोज के जो नतीजे आएंगे, उसी के आधार पर पुलिस कुछ कन्फर्म कर पाएगी।
बुली के लिए लाखों की संख्या में लोग चला रहे अभियान
निकोला के लिए फेसबुक पर लाखों की संख्या में लोग अभियान चला रहे हैं। 'निकोला बुली कहां हैं?', 'निकोला बुली की खोज के लिए सपोर्ट', 'निकोला बुली को खोजने में मदद करें', 'गुमशुदा निकोला बुली' जैसे हैशटैग और ग्रुप बनाए गए हैं।
बुली सोशल मीडिया पर अक्सर अपनी वॉक के बारे में पोस्ट डालती थीं। रिपोर्ट्स के मुताबिक, जिस जगह पर निकोला को आखिरी बार देखा गया, उस जगह के बारे में निकोला ने पिछले साल नवंबर में एक फेसबुक पोस्ट डाली थी। निकोला ने उस जगह को बहुत डरावना बताया था।